Formandens Beretning

Generalforsamlingen 2015.

Det er dejligt, at jeg på mange måder kan gentage noget fra de sidste års beretninger, for den gode udvikling fortsætter -

Der sker hele tiden noget – godt – og noget godt nyt i Kalundborg Sportsfiskerforening! Det er derfor det er interessant og godt at være med i foreningen, både som gæster, som medlemmer og som udvalgsmedlemmer og bestyrelsesmedlemmer. Jeg ved godt, jeg har sagt det før, men jeg siger det gerne endnu en gang: Vi har et godt kammeratskab, vi tager gerne hinanden med ud til fiskepladser, hvor vi har haft et godt fiskeri. Vi oplever gang på gang, at medlemmerne tager ansvar, gør en indsats, om det så gælder at tømme skraldespanden, købe morgenbrød, lave kaffe, eller være med til at gøre noget organisatorisk arbejde, f.eks. omkring Hallebyåen, hvor vi fortsat har oplevet en stor interesse og villighed til at forbedre fiskeriets muligheder eller på vores hjemmeside eller på Facebook.

I 2014 har vi oplevet den største medlems fremgang i rigtig mange år – vi fik hele 31 nye medlemmer. Det skal vi ønske hinanden tillykke med, og vi skal samtidig udtrykke et stort og velment velkommen til vores nye medlemmer. I næste uge har vi en velkomstaften til de nye medlemmer, hvor vi skal snakke sammen om, hvilken form for fiskeri I er mest interesseret i og hvordan vi kan tage højde for det i vores planlægning og arrangementer. De fleste af vores nye medlemmer er kommet ud fra interessen for trolling og småbådsfiskeri. Det er blevet til en ny afdeling i vores forening og på vores hjemmeside, som samles til klubaftner om onsdagen, hvor der undervises og inspireres i fiskeriet. Der afholdes også mange fælles fisketure i og omkring Kalundborg Fjord, på Storebælt og i Øresund. Når vi kommer lidt længere frem i marts – april vil der sikkert også blive fælles trollingture til Møn efter de store fisk. En del af vores nye medlemmer er kommet i efteråret i forbindelse med Kalundborg Erhvervsmesse, hvor vi deltog med en velbesøgt stand.

Det er dejligt at opleve den iver og glæde ved sportsfiskeriet. I 2014 har vi haft endnu flere med på vores fisketure langs kysterne, i åen eller i søerne. Så vi slog forrige års rekord, der ellers havde den mest brede deltagelse ved vores fisketure – men i 2014 var hele 45 medlemmer med på turene. Dertil kommer de ca. 20 deltagere i Vestsjællandsbådene samt de medlemmer, der har deltaget i havfisketure på Øresund og på Storebælt. Vi kan derfor glæde os over at mere end 80 af vores medlemmer er aktive i en eller flere former for sportsfiskeri. Det er meget flot! Der er også et stort fremmøde ved vores tirsdags arrangementer med foredrag, debat og filmaftner. Senior C turene er fortsat i 2014 en succes, både hvad angår fiskeriet, fællespisningen og kammeratskabet. Vores pensionister er særdeles aktive. Det er rigtig godt at opleve, hvordan vi beriger hinanden med erfaringer og idéer til fiskeriet. Jeg ser med glæde fremad på det nye år, overbevist om, at vi nu har et sundt og godt miljø i vores forening, som vi værner om.

I december 1014 udtrykte flere af vores medlemmer ønske om at vi også startede en havfiskeafdeling. Det skulle være en afdeling, som særlig rettede sig til de medlemmer, som tager på havfisketure med turbådene fra Øresund, Storebælt og Det Gule Rev. Initiativet til forslaget er opstået omkring Kalundborgfiskeren – en gruppe på Facebook, som er oprettet af Per Michael Jensen, som også er initiativtager til rigtig mange havfisketure med turbådene. Det er Pers fortjeneste, at gruppen nu består af mere 200 medlemmer. Flere er også medlemmer i vores forening, og endnu flere vil måske melde sig ind – i lighed med Vestsjællandsbådene – hvis vi oprettede en havfiskeafdeling. Der blev snakket frem og tilbage om forslaget, men foreløbig er det blevet til, at vores havfiskere er en del af Vestsjællandsbådene, med mulighed for at holde egne møder i klubhuset, hver anden onsdag. Det bliver spændende hvordan denne del af vores forening udvikler sig.

Nu er der måske nogle som kunne tænke, hvorfor skal vi have forskellige afdelinger i vores forening. Er vi virkelig så mange? Er vi så forskellige? Kan vores turprogram ikke bare tage forskellighederne med i planlægningen? Eller kan vi ikke bare være sammen om tirsdagen?

Jeg tror vi skal forstå, at mulighederne for forskellige former for sportsfiskeri er blevet mange flere end for bare 20 – 25 år siden. Vores forening skal favne bredt for at dække nutidens sportsfiskeri – måske specielt fordi vi befinder os på Sjælland, og ikke i Midtjylland, hvor sportsfiskeri næsten udelukkende handler om havørred og laksefiskeri i de jyske åer. Vores oprindelige turprogram indeholder udelukkende kystture og nogle få ture til Halleby Å, Tissø og nogle få moser. Der har i mange år kun været en håndfuld medlemmer, som interesserede sig for havfiskeri, nu er billedet helt anderledes. Dertil kommer småbådsfiskeriets eksplosive udvikling, som følge af at det økonomisk er blevet realistisk at havde sin egen båd, der kan fiske i nærkyst områderne efter fladfisk og pirkefiskeri længere ude i havet, for ikke at snakke om trollingfiskeriet omkring Møn, Øresund, Bornholm og Sydsverige. Derfor kan vores tirsdagsaftner, der mest samler kyst- å og sø fiskerne, heller ikke dække behovet for foreningsaftner. Jeg glæder mig over at vi Kalundborg Sportsfiskerforening, som paraply med forskellige afdelinger, kan dække så mange sportsfisker interesser.

Vi savner stadig at kunne genoplive vores juniorarbejde. Det er nødvendigt, når vi tænker på vores fremtid. Samtidig er det på en måde også – set i et samfundsmæssigt perspektiv – vigtigt, at vi kan være med til at tilbyde børn og unge en fornuftig og sund fritids interesse. Desværre savner vi en eller to personer, der kan påtage sig opgaven. Jeg håber meget at der vil være nogle, der kan se betydningen af dette arbejde og som vil bruge tid og energi på denne opgave.

Kalundborg Kommune har nu meldt sig ind i Fishing Zealand. Vi har selv været en af drivkræfterne for det. Derdor er vi rigtig glade for, og det kan være med til at Fishing Zealand fokuserer på vores område af Sjælland. Vi ser frem til at projektet om nogle år får samme betydning på Sjælland, som det har haft for Fyn, hvor sportsfiskeriet efter havørred på alle måder har nået store dimensioner. Men det kræver også at vi som forening kan afse en eller to personer, der kan deltage i møder og arrangementer med Fishing Zealand. Der er f.eks. et temamøde den 17. marts omkring ”Ungdomsarbejdet” under Fishing Zealand.

Der foregår fortsat et stort arbejde for at forbedre fiskeriet i Halleby Å, også det samler en god gruppe af vores medlemmer. Vi har et samarbejde med Gørlev og Holbæk Sportsfiskerforening. Vi vil i aften også få mulighed for at høre det sidste nye omkring dette arbejde og miljøarbejdet som udføres under Hallebyå Sammenslutningen.

Fiskeriet på Tissø bliver bedre og bedre. Jeg vil gerne minde vores medlemmer om vores samarbejde med de øvrige sportsfiskerforeninger. Der er blevet indkøbt nye både til fiskeri efter gedder og aborrer. Vi har vores egen el-motor, som vores medlemmer kan bruge, når I booker en af bådene.

Vores hjemmeside og vores blad ”Fisken” fungerer upåklageligt godt. Michael Mortensen tager sig godt af hjemmesiden og Leif Heiner er en god og samvittighedsfuld redaktør for bladet. Vi er godt klar over at de elektroniske medier ligeså stille overtager mere og mere af informationen, men vi holder fast ved ”Fisken”, selvom langt de fleste nu får bladet tilsendt som mail.

Vi har i år ikke planlagt nogen weekend klubtur. Det skyldes til dels, at der de sidste år ikke har været særlig stor tilslutning til de weekendture, der har været arrangeret. Men jeg er sikker på at aktivitetsudvalget er åben for gode forslag til det, ligesom de gerne modtager gode forslag til ture og arrangementer i det hele taget.

I år trækker Poul Erik Ilkjær sig fra opgaven som juniorleder og som medlem af bestyrelsen. Poul Erik har været med i rigtig mange år, og vi vil gerne sige dig en meget stor tak for din store indsats, din udholdenhed og for at være en rigtig ildsjæl, når det drejer sig om børn og unge.

Til sidst vil jeg sige alle tak for et godt kammeratskab – tak for jeres trofasthed og den frivillige indsats I yder, for at drive denne forening. Særlig tak til bestyrelsen og diverse udvalg for et godt samarbejde.

Hans Munk.